Jokerit on tehnyt kauden 2014-15 kattavan sopimuksen keskushyökkääjä Petr Koukalin, 31, kanssa. Hän on voittanut urallaan muun muassa MM-kultaa Tshekin paidassa.

Koukal on pelannut kaksi viime kautta KHL:ssä Neftehimik Nizhnekamskin joukkueessa. Molemmilla kausilla sentteri oli joukkueensa toiseksi paras pistemies. 2012-13 hän teki 52 runkosarjapelissä tehot 14+22=36 ja päättyneellä kaudella 46 pelissä tehot 9+10=19.

Koukal on kuulunut koko 2010-luvun Tshekin maajoukkueen vakiopelaajiin niin Euro Hockey Tourilla kuin MM-kisoissa. Maailmanmestaruuden Pardubicen kasvatti voitti keväällä 2010 Saksassa ja pronssia 2012 Helsingissä. Kuluneella kaudella hän pelasi yhdessä Euro Hockey Tourin turnauksessa.

Valtaosan urastaan kotimaassaan Pardubicen joukkueessa pelannut Koukal on kolminkertainen Tshekin mestari. Hän toimi vuosina 2009-12 myös joukkueen kapteenina ja voitti viimeisimmän mestaruutensa juuri keväällä 2012 ennen lähtöään KHL:ään. Tuolloin Koukal valittiin Tshekin pääsarjan pudotuspelien parhaaksi pelaajaksi.

-Koukal on luotettava, hyvin liikkuva ja taitava kahden suunnan sentteri. Hän on kokenut pelaaja, jolla on hyvät johtajaominaisuudet. Lisäksi hän on tehnyt hyvää tulosta KHL:ssä ja voittanut urallaan mestaruuksia, Jokereiden GM Jari Kurri kertoo.

Jokerit on lisäksi tehnyt 1+1-vuotisen sopimuksen hyökkääjä Teemu Turusen, 18, ja 2+1-vuotisen sopimuksen hyökkääjä Frank Gymerin, 17, kanssa. Turunen oli viime kaudella Jokereiden A-nuorten toiseksi paras pistemies tehtyään Nuorten SM-liigassa 48 ottelussa tehot 18+34=52. Gymer pelasi niin A- kuin B-nuorissa ja voitti jälkimmäisten riveissä SM-kultaa.

-Molemmat nuoret ovat lahjakkaita ja taitavia pelaajia, jotka tähtäävät huipulle. Edessä on paljon töitä, mutta eväät ammattilaissarjoihin nousemiseen ovat olemassa, Kurri sanoo.